b"\n_START_ARTICLE_\nNikola Ba\xc5\xa1i\xc4\x87\n_START_PARAGRAPH_\nNikola Ba\xc5\xa1i\xc4\x87 je arhitekt ro\xc4\x91en u Murteru 1946. godine._NEWLINE_Gimnaziju je poha\xc4\x91ao u Zadru, a diplomirao je na Arhitektonsko-urbanisti\xc4\x8dkom fakultetu u Sarajevu 1972. godine. Poslije je poha\xc4\x91ao postdiplomski studij \xc2\xabArhitektonske strukture\xc2\xbb tako\xc4\x91er u Sarajevu (1978.-'80.)._NEWLINE_Od 1991. godine vodi vlastiti projektantski ured pod nazivom MARINAPROJEKT._NEWLINE_\xc4\x8clan je stru\xc4\x8dnog savjeta UHA-e (dva mandata) te \xc4\x8dlan \xc5\xbeirija nagrade Vladimir Nazor. Ekspert je Europana i \xc4\x8dlan \xc5\xbeirija, \xc4\x8dlan Skup\xc5\xa1tine Hrvatske komore arhitekata i in\xc5\xbeinjera u graditeljstvu, po\xc4\x8dasni \xc4\x8dlan dru\xc5\xa1tva arhitekata grada Sarajeva, \xc4\x8dlan Upravnog vije\xc4\x87a Nacionalnog parka Kornati. Ima i \xc4\x8dlanstvo u ocjenjiva\xc4\x8dkim sudovima niza arhitektonskih natje\xc4\x8daja._NEWLINE_Sudjeluje s referatima i predavanjima u nizu znanstvenih, stru\xc4\x8dnih i javnih skupova u zemlji i inozemstvu, te u nizu grupnih arhitektonskih izlo\xc5\xbebi u zemlji i inozemstvu._NEWLINE_Odr\xc5\xbeao je samostalnu izlo\xc5\xbebu \xc2\xabZadarski magnificat\xc2\xbb u sklopu 38. Zagreba\xc4\x8dkog salona, a njegovi su radovi objavljeni i citirani u nizu stru\xc4\x8dnih \xc4\x8dasopisa i arhitektonskih revija i drugim tiskovinama._NEWLINE_Gost predava\xc4\x8d na postdiplomskom studiju u Sarajevu (2004.) i na arhitektonskom fakultetu u Splitu (2005.)._NEWLINE_Autor je instalacije Pozdrav Suncu i Morskih orgulja u Zadru te spomen kri\xc5\xbeeva na Kornatima i niza drugih arhitektonskih zdanja."